Sreten Lukić

**Sreten Lukić** je srpski policijski general osuđen u Hagu za teške ratne zločine počinjene nad civilnim stanovništvom tokom rata na Kosovu.

## Biografija
Sreten Lukić rođen je 28. 3. 1955. godine u opštini Višegrad, u Bosni i Hercegovini. Lukić se 1974. godine zaposlio u sektoru unutrašnjih poslova i obavljao je razne dužnosti, uključujući dužnost pomoćnika načelnika za poslove policije Sekretarijata unutrašnjih poslova u Beogradu, na koju je stupio u januaru 1992. godine. Njegov rođak Milan Lukić je bio zloglasni komandant paravojnih policija u Višegradu, osuđen za ratne zločine.

### Uloga u kosovskom ratu
Lukić je uživao Miloševićevo poverenje i u maju 1998. godine je imenovan za načelnika štaba Ministarstva unutrašnjih poslova za Kosovo i Metohiju sa činom general-majora. Štab MUP za Kosovo je 16. juna 1998. dobio širi mandat. Lukić je bio de facto komandant policijskih snaga na Kosovu od sredine 1998. do sredine 1999. godine, i bio spona između dejstava MUP na terenu na Kosovu i opštih strategija i planova uspostavljanih u Beogradu.

Tokom kosovskog rata 1998-1999 Lukić je uživao značajna ovlašćenja nad jedinicama MUP razmeštenim na Kosovu. Neke od njegovih jedinica, pogotovo jedinice specijalne policije, su činile zločine na Kosovu i Metohiji. Prema raznim izveštajima, snage MUP Srbije su odgovorne za masakr u Ljubeniću, masakr u Gornjem Obrinju, masakr u Velikoj Kruši, masakr u Suvoj Reci, masakr u Izbici, masakr u zatvoru Dubrava i druge zločine. Sreten Lukić je raspolagao detaljnim saznanjima o događajima na Kosovu u vreme njihovog dešavanja, i bio je obavešten o pritužbama na kažnjivo ponašanje policijskog osoblja. 12. maja 1999. godine, Sreten Lukić je unapređen ukazom predsednika Republike Srbije Milana Milutinovića iz čina general-majora u čin general-potpukovnika.

Po okončanju rata, juna 1999. godine, Lukić je bio pomoćnik načelnika Resora javne bezbednosti (RJB) i načelnik Uprave pogranične policije u MUP u Beogradu. U tom periodu, izazvao je ogorčenje nevladinog sektora ukidanjem Odbora za ljudska prava iz Leskovca. I nakon pada Miloševićeve vlasti, Lukić je nastavio da napreduje. Dana 31. 1. 2001. godine, imenovan je za pomoćnika ministra i načelnika RJB. 28. maja 2001. godine, dok se nalazio na ovom položaju, Lukić je predsedničkim ukazom Milana Milutinovića unapređen u čin general-pukovnika.

### Suđenje
Oktobra 2003. godine, Međunarodni krivični sud za bivšu Jugoslaviju je podigao optužnicu koja Sretena Lukića tereti za ratne zločine počinjene na Kosovu tokom 1998-1999. Kod vlasti Srbije nastala je velika pometnja, a tadašnji vršilac dužnosti premijera Zoran Živković (umesto ubijenog Đinđića) je izjavio: „Lukić može da uhapsi nas ali ja njega hapsiti ne mogu… Ova optužba će odjeknuti kao bomba… Ne dirajte Lukića.“ Narednih dana, više od 2000 policajaca iz cijele Srbije demonstriralo je u središtu Beograda protiv haaške optužnice za njihovog šefa. Policijski oficiri su s pozornice poručivali okupljenima: "To je optužnica protiv svih nas, jer nema policajca koji nije nekoliko puta bio na Kosovu".

Od aprila 2005. godine Lukić se nalazi na suđenju u Hagu. Sudsko veće je zaključilo da je Lukić bio važan učesnik u udruženom zločinačkom poduhvatu i da mu je dao značajan doprinos putem kontrole koju je imao nad snagama MUP. Lukić je delio nameru tadašnjeg rukovodstva da se prisilno raseli albansko stanovništvo Kosova i tako obezbedi dalja kontrola srpskih vlasti nad pokrajinom. Lukić je razumno mogao predvideti ubistva kosovskih civila od strane snaga VJ i MUP pri izvršenju zajedničkog plana, kao i uništavanje verskih objekata, uglavnom džamija.

26. 2. 2009. godine je proglašen krivim po svim tačkama optužnice i osuđen na 22 godine zatvora za deportacije, prisilna premeštanja, ubistva, progone i druga nehumana dela. Zajedno sa njim, osuđeni su i Vladimir Lazarević, Nikola Šainović, Dragoljub Ojdanić i Nebojša Pavković. Prvooptuženi Slobodan Milošević je umro u pritvoru a Milan Milutinović je oslobođen optužbi.

## Povezano
* Kosovski rat
* Operacija Potkovica
* Ratni zločini u Kosovskom ratu
* Udruženi zločinački poduhvat

## Izvori

## Vanjske veze
* Haški tribunal: Optuženik Sreten Lukić
* Presuda Lukiću i saradnicima